দেশের খবর কি? কেউ জানতে চাইলেই উত্তর আসে ‘ফেসবুক দেখেন’। শিক্ষার্থীদের আন্দোলনের অবস্থা কোন পর্যায়ে? ‘উত্তর ফেসবুকে দেখলেই বোঝা যাবে’। ঢাকাসহ সারাদেশে যানবাহন কি চলছে? ‘ফেসবুক খুললেই খবর পাবেন’। রাজধানী ঢাকা থেকে শুরু করে প্রত্যান্ত গ্রামাঞ্চলে বসবাসরত মানুষের প্রায় একই জিজ্ঞাসা; অভিন্ন উত্তর। সামাজিক যোগাযোগ মাধ্যমের প্রতি গণমানুষের এই নির্ভরশীল হয়ে ওঠার রহস্য কী? গণতান্ত্রিক রাষ্ট্রে গণমাধ্যমকে বলা হয় ‘চতুর্থ স্তম্ভ’। সেই গণমাধ্যম তথা পত্রিকা-টেলিভিশন পাঠক-দর্শকদের কাছে ক্রমান্বয়ে গুরুত্ব হারাচ্ছে। বিশেষ করে ইলেক্ট্রনিক মিডিয়াগুলো চরিত্র বদল করে ‘প্রচার মাধ্যমে’ রুপলাভ করায় কার্যত এমন পরিস্থিতি। গণমাধ্যমের উপর আস্থাহীনতায় আমজনতার কাছে সামাজিক যোগাযোগ মাধ্যম হয়ে উঠেছে গুরুত্বপূর্ণ এবং নির্ভরশীলতার প্রতীক। গণমাধ্যম সমাজ জীবনের দর্পন স্বরূপ। প্রশ্ন হচ্ছে মিডিয়াগুলো কী সে দায়িত্ব পালন করছে? স্কুল পড়–য়া ছাত্রছাত্রীরা রাজপথে নেমে চোখে আঙ্গুল দিয়ে বড়দের অনেক কিছু শিখিয়ে দিচ্ছে। বড়রা সেটা স্বীকারও করছেন। কিশোর-কিশোরী ছাত্রছাত্রীদের সেই পরিচ্ছন্ন আন্দোলনের ব্যাপকতা কী গণমাধ্যমগুলো তুলে ধরছে? গণমাধ্যম এখন মানুষের জাপিত-জীবনের তথা সমাজের অংশ হয়ে গেছে। বর্তমান সময়ে গণমাধ্যমের প্রভাব প্রতিপত্তি সর্বজন স্বীকৃত। আমাদের চলমান জীবনের প্রতিটি মুহূর্ত, প্রতিটি কাজ, ছোট ছোট ঘটনাগুলো প্রতিফলিত হয় গণমাধ্যমে। জীবন ও সমাজের সাথে গণমাধ্যম ওতোপ্রোতভাবে মিশে গেছে। গণমাধ্যমের দ্বারা প্রভাবিত হয় মানুষ। সমাজের ওপর গণমাধ্যমের প্রভাব এত বেশি যে গণমাধ্যম চাইলেই মানুষের কোনো বিষয় ইতিবাচক দৃষ্টিতে দেখতে পারে; আবার নেতিবাচকভাবেও দেখতে পারে। গণমাধ্যম মানুষের মধ্যে গণজাগরণ সৃষ্টি করতে পারে; আবার ভুল ও বিকৃত তথ্য দিয়ে সমাজে বিশৃঙ্খলা-নৈরাজ্য সৃষ্টি করতে পারে। খুব সামান্য একটি বিষয়কেও গণমাধ্যম তার উপস্থাপনের মাধ্যমে বড় করে তুলতে পারে। আবার ছোট ঘটনাকে বড় করে তুলতে পারে। গণমাধ্যম একদিকে যেমন সমাজের চলমান চিত্র তুলে ধরে; তেমনি অন্যদিকে প্রচলিত সমাজ ব্যবস্থা ভাঙ্গা-গড়ায় প্রভাবিত করে থাকে। কিন্তু আমাদের গণমাধ্যমগুলোর কী ভূমিকা রাখছে? ক্ষমতাসীনদের অঘোষিত চাপে মিডিয়ায় এক ধরণের ‘সেল্ফ সেন্সরসিফ’ বিদ্যামান; কিন্তু গণমাধ্যমকে যদি শুধুই প্রচার মাধ্যম হয় তাহলে জনগণ খবর জানতে বিকল্প পথ তো খুঁজবেই ?